
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
1.	glæder sig over, at Revisionsretten har erklæret, at de transaktioner, der ligger til grund for årsregnskabet for Det Europæiske Agentur for Grænse- og Kystbevogtnings (Frontex eller agenturet) for regnskabsåret 2022, i alt væsentligt er lovlige og formelt rigtige; 
2.	minder om sine tidligere dechargebeslutninger, hvor der blev konstateret mangler med hensyn til rammen for grundlæggende rettigheder, gennemsigtighed, databeskyttelse og ledelseskulturen, hvilket fik Parlamentet til at nægte decharge for agenturets budget for 2020; glæder sig over samarbejdet med dechargemyndigheden; bemærker de fremskridt, som den midlertidige og den nye ledelse har gjort med hensyn til at følge op på henstillingerne om at sikre driftskontinuitet i Frontex og styrke tilsynet og ansvarligheden; opfordrer den nye ledelse til fortsat at engagere sig i en dybdegående reform af agenturets organisatoriske struktur og til regelmæssigt at aflægge rapport til dechargemyndigheden om sine fremskridt;
3.	fremhæver behovet for et stærkt, effektivt og velfungerende Frontex, der kan bistå medlemsstaterne med at forvalte EU's fælles ydre grænser effektivt og sikre en integreret grænseforvaltning under fuld overholdelse af de grundlæggende rettigheder;
4.	bemærker Frontex' hurtige reaktion og støtte til medlemsstaterne med henblik på at håndtere konsekvenserne af den russiske invasion af Ukraine; glæder sig over udsendelsen af ca. 500 medarbejdere fra det stående korps, der arbejder langs den østlige grænse fra Finland til Rumænien, herunder mere end 350 medarbejdere, der arbejder langs grænserne mellem EU og Ukraine; anerkender, at det centrale Middelhavsområde fortsat er den vigtigste migrationsrute til EU; bemærker, at EU og medlemsstaterne skal tildele tilstrækkelige ressourcer og indføre procedurer for at bidrage til at redde liv, navnlig i overensstemmelse med konventionen om eftersøgning og redning, men at dette samtidig ikke må føre til landsætning af migranter i usikre havne;
5.	bemærker, at Frontex i 2022 støttede medlemsstaterne med over 617 000 udsendelsesdage for det stående korps og med mobiliseringen af maritime, luftbårne og landbaserede aktiver i over 111 000 dage som led i 20 operationer, herunder 102 nye operationelle steder; bemærker endvidere Frontex' øgede støtte til medlemsstaterne i forbindelse med den effektive tilbagesendelse af 24 868 irregulære migranter; glæder sig over udsendelsen af og bistanden fra Frontexmedarbejdere til Moldova efter undertegnelsen af aftalen mellem EU og Moldova om grænseforvaltningssamarbejde; 
6.	bemærker, at Frontex er det største EU-agentur, og at det i overensstemmelse med sine nye ansvarsområder har modtaget de største budgetforhøjelser i de seneste år; minder om, at EU bidrog med 788 mio. EUR i 2023 sammenlignet med 704 mio. EUR i 2022; minder om, at Frontex med sit nye mandat i 2019 er blevet styrket med hensyn til personale og teknisk udstyr; bemærker, at Frontex i betragtning af den komplekse geopolitiske situation, der er fremhævet af den uprovokerede russiske aggression i Ukraine, fik væsentlig større betydning med hensyn til at støtte medlemsstaterne, og at indsatsen skal fortsætte med hensyn til menneskelige og materielle ressourcer; understreger, at sådanne forøgelser af agenturets ansvar og budget skal ledsages af tilsvarende foranstaltninger for at sikre ansvarligheden, gennemsigtigheden og kontrollen med agenturets overholdelse af EU-retten;
7.	glæder sig over, at Frontex gennemførte 99,4 % af sit budget for 2022, hvilket viser produktiviteten og effektiviteten af de interne kontroller, det har indført, og de betydelige forbedringer, der er foretaget i budgetforvaltningen; glæder sig over, at der er truffet foranstaltninger, og at der er gjort fremskridt med hensyn til at imødekomme visse bemærkninger; bemærker imidlertid, at mange af Revisionsrettens bemærkninger fra tidligere år stadig ikke er afsluttede, herunder med hensyn til det store omfang af fremførsler og bortfaldne bevillinger samt forsinkelser i betalingsprocessen og med hensyn til bortfald; noterer sig de to bemærkninger om offentlige indkøb, som bør adresseres for at undgå tilfælde af uregelmæssigheder i forbindelse med gennemførelsen af offentlige kontrakter, forsinkelser i Frontex' betalinger og manglen på afbødende foranstaltninger for at håndtere potentielle interessekonflikter i forbindelse med rekruttering; minder om, at manglerne kan udsætte Frontex for omdømmemæssige og juridiske risici;
8.	ser med tilfredshed på, at agenturet i løbet af de seneste to år har oplevet betydelige ledelsesmæssige ændringer, herunder en ny stedfortrædende ansvarlig for grundlæggende rettigheder, en ny bestyrelsesformand, to nye viceadministrerende direktører og udnævnelsen af en ny administrerende direktør; noterer sig udarbejdelsen af handlingsplaner med de nationale myndigheder for at rette op på tidligere og aktuelle fejl; glæder sig endvidere over de skridt, som Frontex har taget for at gennemgå en overgangsproces og forbedre ledelseskulturen og fremme personalets trivsel; opfordrer den nye ledelse til at gennemføre de nødvendige reformer, navnlig med hensyn til grundlæggende rettigheder, gennemsigtighed og effektivitet i interne procedurer, og til at øge ansvarligheden over for Parlamentet og Rådet i overensstemmelse med de gældende retlige rammer;
9.	glæder sig over styrkelsen af kontoret for grundlæggende rettigheder, oprettelsen af et netværk af kontaktpunkter for grundlæggende rettigheder i alle dets enheder med henblik på at udvikle ekspertise i grundlæggende rettigheder inden for alle aktivitetsområder samt handlingsplanen for grundlæggende rettigheder; minder om, at af de 87 aktiviteter, der er omhandlet i handlingsplanen til integration af grundlæggende rettigheder i alle aspekter af agenturets aktiviteter, var otte blevet fuldt ud gennemført, 56 var blevet påbegyndt og var i gang (gennemføres på systematisk vis og løbende), 17 var delvist gennemført, og to var forsinkede;
10.	bemærker, at der på baggrund af henstillingerne om et effektivt grænseagentur, som overholder de grundlæggende rettigheder, og for at forbedre ansvarligheden, den formelle rigtighed og lovligheden af alle Frontex' aktiviteter blev rekrutteret yderligere 22 observatører af grundlæggende rettigheder eksternt; minder om, at alle observatører af grundlæggende rettigheder snarest muligt bør rekrutteres på AD-niveau gennem passende procedurer; påpeger, at antallet af observatører af grundlæggende rettigheder på grundlag af agenturets ajourførte mandat fortsat bør stige; glæder sig over, at kontoret for grundlæggende rettigheder havde over 1 183 udsendelsesdage, hvor de besøgte 50 lande, hvilket er en betydelig stigning i forhold til det foregående år; 
11.	minder om, at Frontex og de relevante myndigheder i medlemsstaterne udgør den vigtigste garant for stærke og beskyttede ydre grænser i EU, samtidig med at de grundlæggende rettigheder og internationale beskyttelsesforpligtelser respekteres; bemærker, at den ansvarlige for grundlæggende rettigheder i sin udtalelse af 1. september 2022 konkluderede, at betingelserne for at udløse artikel 46 i Frontexforordningen var opfyldt; bemærker endvidere, at agenturets arbejdsgruppe om grundlæggende rettigheder i henhold til artikel 46 fremsatte en række henstillinger vedrørende de grundlæggende rettigheder i Grækenland, hvoraf fire var gennemført fuldt ud i oktober 2023; bemærker, at agenturets arbejdsgruppe har til hensigt at overvåge yderligere fremskridt, og at de anbefalede foranstaltninger fortsat anvendes; opfordrer til, at alle henstillinger som en prioritet gennemføres fuldt ud, og opfordrer Frontex til fortsat at underrette Parlamentet om de fremskridt, der gøres;
12.	noterer sig Frontex' foranstaltninger vedrørende gennemsigtighed og kontrol, navnlig at give Parlamentet og Rådet et overblik over dets aktiviteter via et nyt rapporteringsværktøj kaldet "dashboard"; opfordrer bestyrelsesformændene til fortsat at invitere Parlamentets observatører til deres møder og til at overveje at udvide invitationerne, således at de omfatter alle punkter på dagsordenen, herunder punkter for lukkede døre, og til fortsat at fremlægge alle bilag uden undtagelse og, hvis det skønnes nødvendigt, på en fortrolig måde;
13.	minder om Ombudsmandens henstillinger i sag OI/4/2021/MHZ om, at Frontex bør anvende en mere proaktiv tilgang til gennemsigtighed med henblik på at sikre større ansvarlighed for sine operationer og henstillingerne fra Ombudsmanden i sag OI/4/2022/PB vedrørende agenturets praksis i forbindelse med behandlingen af begæringer om aktindsigt; noterer sig udarbejdelsen og den forsatte gennemførelse af en omfattende handlingsplan for at følge op på de henstillinger, der blev fremsat til Frontex i 2020 og 2021 af Ombudsmanden i forbindelse med effektiviteten og gennemsigtigheden af Frontex' klagemekanisme, Frontex' ansvarlige for grundlæggende rettigheders rolle og uafhængighed, overholdelsen af forpligtelser vedrørende grundlæggende rettigheder og ansvarligheden;
14.	minder om afgørelsen fra Den Europæiske Tilsynsførende for Databeskyttelse (EDPS) vedrørende to beslutninger truffet af bestyrelsen, hvor EDPS fremhævede flere områder, herunder øget behandling og udveksling af personoplysninger, som kan føre til manglende overholdelse af forordning (EU) 2018/1725; bemærker, at agenturet udarbejdede en gennemførelsesplan for at efterkomme EDPS' henstillinger; opfordrer agenturet til fortsat at samarbejde med EDPS for at behandle alle udestående spørgsmål;
15.	bemærker udarbejdelsen af en handlingsplan for at følge op på de spørgsmål, der blev rejst i Det Europæiske Kontor for Bekæmpelse af Svigs (OLAF's) rapport, som blev forelagt for bestyrelsen i januar 2023; opfordrer agenturet til fuldt ud at behandle de spørgsmål, der rejses i OLAF's rapport, og til fortsat at rapportere om de fremskridt, der gøres i denne henseende; minder om OLAF's anden undersøgelse af agenturets ledelsespraksis, som er i gang, blot ni måneder efter at OLAF's første undersøgelse blev afsluttet; anmoder om, at påstande om embedsmisbrug kontrolleres og undersøges grundigt; opfordrer agenturet til at sikre et fuldt og oprigtigt samarbejde med OLAF i alle faser af undersøgelsen og til regelmæssigt at underrette Parlamentet om status for og resultaterne af undersøgelsen;
16.	udtrykker bekymring over de resterende verserende retssager og kritikken vedrørende agenturets krænkelser af menneskerettighederne, navnlig tilbagedrivelser ved EU's ydre grænser, som ikke er i overensstemmelse med dets egne bestemmelser;
17.	noterer sig Revisionsrettens punkt med supplerende oplysninger vedrørende ukorrekt beregning af bidrag fra de associerede Schengenlande; er bekymret over, at de aftaler mellem EU og de associerede Schengenlande, der tjener som retsgrundlag for beregningen af deres bidrag til EU's budget, er uklare og giver mulighed for forskellige fortolkninger, hvilket resulterer i beregning af bidrag fra de associerede Schengenlande, der er ca. 7 % lavere, end de burde være; minder om agenturets svar om, at dette er en fast praksis for beregning af bidragene fra de associerede Schengenlande, som er godkendt af bestyrelsen og Kommissionen; opfordrer Kommissionen til at undersøge disse aftaler, da der ikke findes nogen fælles automatisk formel for fastsættelse af bidragene til EU's og agenturernes budgetter;
18.	noterer sig endvidere Revisionsrettens andet punkt med supplerende oplysninger, som for andet år i træk vedrørte attestering af regnskaberne; noterer sig agenturets svar om, at regnskaberne ikke kunne attesteres, fordi der manglede oplysninger om et IT-system (systemet til forvaltning af tjenesterejser) ejet af Kommissionen, som leverer regnskabsdata;
19.	opfordrer Frontex til som en prioritet fuldt ud at gennemføre alle de udestående henstillinger fra europæiske revisions- og kontrolorganer, navnlig dem fra Europa-Parlamentets arbejdsgruppe om kontrol med Frontex, Den Europæiske Ombudsmand, Revisionsretten og Frontex' arbejdsgruppe om grundlæggende rettigheder og retlige og operationelle aspekter af operationer (FRaLO), samt alle krævede foranstaltninger i OLAF's rapport som følge af dets relevante undersøgelse, og til at afhjælpe alle de forhold, der er fremhævet deri; opfordrer agenturet til at intensivere den igangværende indsats og træffe alle de foranstaltninger, der er nødvendige for at sikre fuld overholdelse af EU's standarder, navnlig inden for budgetmæssig og økonomisk forvaltning, grundlæggende rettigheder, organisationskultur og gennemsigtighed.

